
Αξιότιμε κύριε Υπουργέ

Με την παρούσα επιστολή θέλουμε να σας καταθέσουμε τον προβληματισμό αλλά και τις προτάσεις μας για ένα ιδιαιτέρως σημαντικό ζήτημα που προέκυψε και που αφορά την περιοχή μας, την μετάθεση των αρμοδιοτήτων των Δ/νσεων Τουρισμού των Περιφερειών στον Ελληνικό Οργανισμό Τουρισμού όπως προβλέπεται στις διατάξεις του Νόμου 3270/2004.

Όπως αντιλαμβάνεστε κύριε Υπουργέ το γεγονός αυτό, με την ταυτόχρονη έλλειψη γραφείων και υπαλλήλων του Ε.Ο.Τ  στην περιοχή μας ουσιαστικά σημαίνει ότι από 01/01/2005 παύει να υπάρχει ο μηχανισμός που θα αναλάβει την χωρίς  δυσλειτουργίες και καθυστερήσεις διεκπεραίωση μεγάλου αριθμού υποθέσεων που αφορούν τους επαγγελματίες που δραστηριοποιούνται στον τουριστικό κλάδο στην περιοχή μας αλλά και τους πολίτες γενικότερα.
Πιστεύουμε ότι προκειμένου να αποφευχθεί αυτό, είναι απαραίτητο από την πλευρά σας να προχωρήσετε με σχετική ρύθμιση στην άμεση νομιμοποίηση του μεταβατικού σταδίου και να παραμείνουν οι υπάλληλοι της Περιφέρειας Ν. Αιγαίου στη Δ/νση Τουρισμού μέχρι να ολοκληρωθεί η στελέχωση από υπαλλήλους του Ε.Ο.Τ, δίνοντας όσο χρόνο απαιτηθεί ώστε η μετάβαση από την μία κατάσταση στην άλλη να πραγματοποιηθεί με τις ελάχιστες δυνατές δυσκολίες.
 Άλλωστε πρέπει να ληφθούν σοβαρά υπόψη οι ιδιαιτερότητες της περιοχής μας και η ήδη υπάρχουσα δυσκολία στην στελέχωση των υπηρεσιών γενικότερα.
Επιθυμούμε βέβαια κύριε Υπουργέ να επισημάνουμε ότι κατά την θητεία της   παρούσας κυβέρνησης και με τις όποιες κινήσεις έγιναν , ήδη παρουσιάστηκε σημαντική βελτίωση στον τρόπο λειτουργίας και στην αποτελεσματικότητα της συγκεκριμένης Δ/νσης Τουρισμού, αναγνωρίζοντας ότι υπάρχουν περιθώρια περαιτέρω βελτίωσης της κατάστασής που σφέστατα απέχει από το επιθυμητό.

Με την παρούσα επιστολή επιθυμούμε να σας γνωρίσουμε επίσης ότι θεωρούμε αδιανόητη την σκέψη μεταφοράς οποιασδήποτε αρμοδιότητας στην Αθήνα, γεγονός που θα ήταν αντίθετο με την κατεύθυνση της αποκέντρωσης και  στήριξης της περιφέρειας, που η Κυβέρνηση που και εσείς εκπροσωπείται έχει δεσμευτεί ότι θεωρεί απαραίτητη προϋπόθεση για την αποτελεσματική λειτουργία του κράτους.
Σας καλούμε ως  εκ τούτου κύριε Υπουργέ και για το κοινό συμφέρον να στηρίξετε αυτήν θέση και να αντιδράσετε άμεσα σε όποιες αντίθετες μεθοδεύσεις και να μην διαψεύσετε τις προσδοκίες που δημιουργήθηκαν με την ίδρυση του Υπουργείου Τουρισμού.
Θεωρούμε ότι έχει ήδη έρθει η ώρα  τα λόγια να γίνουν ουσιαστικές πράξεις στήριξής στην κατεξοχήν τουριστική αλλά και γεμάτη προβλήματα και ανάγκες περιοχή μας.

Καταλήγοντας κύριε Υπουργέ θέλουμε να σας υπενθυμίσουμε ότι κατά την επίσημη επίσκεψη σας στην Ερμούπολη το περασμένο καλοκαίρι και κατόπιν δικής μας πρότασης είχατε δεσμευτεί για την πραγματοποίηση με το τέλος της τουριστικής περιόδου μίας Παγκυκλαδικής Συνάντησης σε επίπεδο φορέων  με σκοπό την ουσιαστική αντιμετώπιση των προβλημάτων του τουρισμού στην περιοχής μας. 

Η συνάντηση αυτή δυστυχώς δεν κατέστη δυνατό να πραγματοποιηθεί έως σήμερα παρά τις αλλεπάλληλες επικοινωνίες με τους άμεσους συνεργάτες σας τους δύο προηγούμενους μήνες. 

Κατανοώντας κύριε Υπουργέ τον ιδιαίτερο φόρτο εργασίας σας αλλά και με γνώμονα την ελπίζουμε κοινή μας πεποίθηση για την ιδιαίτερη σημασία πραγματοποίησης αυτής της συνάντησης, από την οποία είμαστε βέβαιοι ότι θα προκύψουν χρησιμότατα συμπεράσματα αλλά και συγκεκριμένες λύσεις στα προβλήματα που αντιμετωπίζει η περιοχή μας, επανερχόμαστε και ζητούμε να μας προσδιορίσετε την χρονική περίοδο κατά την οποία θα μπορούσε να προγραμματιστεί αυτή συνάντηση. Εκτιμούμε από την πλευρά μας , ότι θα πρέπει να προγραμματιστεί το αργότερο έως το πρώτο δεκαπενθήμερο του Φεβρουαρίου καθώς μετά την ημερομηνία αυτή ουσιαστικά θα βαδίζουμε σε χρόνο προετοιμασίας των επαγγελματιών του κλάδου για την  νέα τουριστική περίοδο.  
Από πλευράς Επιμελητηρίου Κυκλάδων προγραμματίζουμε την φιλοξενία και την πραγματοποίηση για πρώτη φορά αυτής της Παγκυκλαδικής συνάντησης των φορέων του τουρισμού σε δύο ημέρες.

Την πρώτη ημέρα όλοι οι σχετικοί με τον κλάδο φορείς των Κυκλάδων και υπό τον δικό μας συντονισμό, θα καταγράψουμε και θα ιεραρχήσουμε τα θέματα σε επίπεδο νομού αλλά και ειδικότερα ανά νησί και την δεύτερη ημέρα με την δική σας παρουσία θα παρουσιαστούν  σε εσάς και τους συνεργάτες σας, ώστε μέσα από ένα ουσιαστικό διάλογο  να προκύψουν και οι αναγκαίες προτάσεις και λύσεις.
Θα ήταν κατά την άποψη μας πολύ θετικό αλλά και με πρακτική σημασία αν στη συνάντηση αυτή παρευρίσκονταν και ο Υφυπουργός κ.Λιάσκος  αλλά και ο Πρόεδρος του ΕΟΤ κ. Καλογερόπουλος, ώστε και αυτοί να γίνουν άμεσα κοινωνοί των θεμάτων που απασχολούν τις Κυκλάδες.
Είμαστε βέβαιοι κύριε Υπουργέ ότι με δεδομένη την διάθεση σας, το Υπουργείο Τουριστικής Ανάπτυξης να προχωρήσει σε τομές και να δώσει ουσιαστικές λύσεις θα ανταποκριθείτε θετικά στις προτάσεις που σας καταθέσαμε.
Παραμένουμε στη διάθεσή σας για κάθε συνεργασία που θα απαιτηθεί. 

